Varpelevbåden
Varpelevbåden er en 13,5 m lang stammebåd, dvs. en båd bygget af en træstamme, fundet i 1973 i forbindelse med Køge Museums omfattende arkæologiske undersøgelse af Tryggevælde Ådal på Sjælland. Bådens største brede er 85 cm, og det egetræ, der har været anvendt til at fremstille den lange og smalle båd, har været et af skovens helt store træer. Det har haft en diameter ved rodenden på mindst 1 m og en ret groet stamme med en højde på mere end 14 m.
Båden er bygget i perioden 1260-790 f.v.t., og har flere interessante konstruktionsdetaljer. I agterenden har båden et ca. 1,2 m langt overhang, en slags vandret plade gående ud fra bådens ræling udsparet af træstammen. Og tre steder er båden forsynet med 20 cm brede og 5 cm høje tværgående fortykninger, såkaldte vulster. Med en besætning på tre personer til at padle båden frem har den kunnet laste ca. 500 kg.
Udover båden fra Varpelev er der kun fundet en anden båd, der med sikkerhed kan dateres til bronzealderen, nemlig Vestersøbåden udgravet ved Lemvig i Vestjylland.